CELEX: 32022D0882
Language: mt
Date: 2022-06-03 00:00:00
Title: Deċiżjoni tal-Kunsill (PESK) 2022/882 tat-3 ta’ Ġunju 2022 li temenda d-Deċiżjoni tal-Kunsill 2012/642/PESK dwar miżuri restrittivi fid-dawl tas-sitwazzjoni fil-Belarussja u l-involviment tal-Belarussja fl-aggressjoni Russa kontra l-Ukrajna

3.6.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 153/88
               
            
         DEĊIŻJONI TAL-KUNSILL (PESK) 2022/882
         tat-3 ta’ Ġunju 2022
         li temenda d-Deċiżjoni tal-Kunsill 2012/642/PESK dwar miżuri restrittivi fid-dawl tas-sitwazzjoni fil-Belarussja u l-involviment tal-Belarussja fl-aggressjoni Russa kontra l-Ukrajna
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea u b'mod partikolari l-Artikolu 29 tiegħu,
         Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
         Billi:
         
                     (1)
                  
                  
                     Fil-15 ta' Ottubru 2012, il-Kunsill adotta d-Deċiżjoni 2012/642/PESK (1) dwar miżuri restrittivi kontra l-Belarussja.
                  
               
                     (2)
                  
                  
                     Fl-24 ta' Frar 2022, il-President tal-Federazzjoni Russa ħabbar operazzjoni militari fl-Ukrajna, u l-forzi armati Russi bdew attakk fuq l-Ukrajna, inkluż mit-territorju tal-Belarussja. Dak l-attakk huwa ksur sfaċċat tal-integrità territorjali, is-sovranità u l-indipendenza tal-Ukrajna.
                  
               
                     (3)
                  
                  
                     Fit-2 ta' Marzu 2022, il-Kunsill adotta d-Deċiżjoni (PESK) 2022/356 (2), li emendat it-titolu tad-Deċiżjoni 2012/642/PESK u introduċiet aktar miżuri restrittivi b'reazzjoni għall-involviment tal-Belarussja fl-aggressjoni Russa kontra l-Ukrajna.
                  
               
                     (4)
                  
                  
                     Fil-konklużjonijiet tiegħu tal-24 ta' Marzu 2022, il-Kunsill Ewropew iddikjara li l-Unjoni tibqa' lesta li taġixxi bil-ħeffa b'aktar sanzjonijiet robusti kkoordinati kontra r-Russja u l-Belarussja biex ixxekkel b'mod effettiv il-kapaċitajiet tar-Russja biex tkompli l-gwerra ta’ aggressjoni.
                  
               
                     (5)
                  
                  
                     Fid-dawl tal-gravità tas-sitwazzjoni, huwa xieraq li tiġi estiża l-lista ta' istituzzjonijiet ta' kreditu Belarussi u s-sussidjarji Belarussi tagħhom soġġetti għal miżuri restrittivi fir-rigward tal-forniment ta' servizzi ta' messaġġi finanzjarji speċjalizzati. Huwa wkoll xieraq li tiġi estiża l-lista ta' entitajiet soġġetti għal restrizzjonijiet fir-rigward tal-awtorizzazzjonijiet għall-bejgħ, il-forniment, it-trasferiment jew l-esportazzjoni ta' oġġetti u teknoloġija b'użu doppju u oġġetti u teknoloġija li jistgħu jikkontribwixxu għat-titjib militari u teknoloġiku tal-Belarussja, jew għall-iżvilupp tas-settur tad-difiża u tas-sigurtà tagħha.
                  
               
                     (6)
                  
                  
                     Għalhekk, jenħtieġ li d-Deċiżjoni 2012/642/PESK tiġi emendata skont dan,
                  
               ADOTTA DIN ID-DEĊIŻJONI:
         
            Artikolu 1
            Id-Deċiżjoni 2012/642 PESK hija emendata kif ġej:
            
                        (1)
                     
                     
                        L-Artikolu 2y huwa sostitwit b’dan li ġej:
                        
                           “Artikolu 2y
                           
                              1.   Għandu jkun ipprojbit il-forniment ta' servizzi ta’ messaġġi finanzjarji speċjalizzati, li jintużaw għall-iskambju ta’ data finanzjarja, lill-persuni ġuridiċi, entitajiet jew korpi elenkati fl-Anness V jew lil kwalunkwe persuna ġuridika, entità jew korp stabbilit fil-Belarussja li aktar minn 50 % tad-drittijiet proprjetarji tagħhom huma direttament jew indirettament proprjetà ta' xi waħda mill-entitajiet elenkati fl-Anness V.
                           
                           
                              2.   Għal kull persuna ġuridika, entità jew korp elenkat fl-Anness V, il-projbizzjoni stabbilita fil-paragrafu 1 għandha tapplika mid-data imsemmija għaliha f’dak l-Anness. Il-projbizzjoni għandha tapplika minn dik l-istess data għal kwalunkwe persuna ġuridika, entità jew korp stabbilit fil-Belarussja li aktar minn 50 % tad-drittijiet proprjetarji tagħhom huma direttament jew indirettament proprjetà ta' xi waħda mill-entitajiet elenkati fl-Anness V.”;
                           
                        
                     
                  
                        (2)
                     
                     
                        L-Annessi II u V għad-Deċiżjoni 2012/642/PESK huma emendati kif jinsabu fl-Anness għal din id-Deċiżjoni.
                     
                  
         
            Artikolu 2
            Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
         
         
            Magħmul fi Brussell, it-3 ta’ Ġunju 2022.
            
               
                  Għall-Kunsill
               
               
                  Il-President
               
               C. COLONNA
            
         
         
            (1)  Id-Deċiżjoni tal-Kunsill 2012/642/PESK tal-15 ta' Ottubru 2012 dwar miżuri restrittivi fid-dawl tas-sitwazzjoni fil-Belarussja (ĠU L 285, 17.10.2012, p. 1). Issa intitolata d-Deċiżjoni tal-Kunsill 2012/642/PESK tal-15 ta’ Ottubru 2012 dwar miżuri restrittivi fid-dawl tas-sitwazzjoni fil-Belarussja u l-involviment tal-Belarussja fl-aggressjoni Russa kontra l-Ukrajna.
         
            (2)  Id-Deċiżjoni tal-Kunsill (PESK) 2022/356 tat-2 ta' Marzu 2022 li temenda d-Deċiżjoni 2012/642/PESK dwar miżuri restrittivi fid-dawl tas-sitwazzjoni fil-Belarussja (ĠU L 67, 2.3.2022, p. 103).
      
      
         
            ANNESS
            
                        (1)
                     
                     
                        L-Anness II għad-Deċiżjoni 2012/642/PESK huwa sostitwit b'dan li ġej:
                        
                           
                              “ANNESS II
                              LISTA TA' PERSUNI ĠURIDIĊI, ENTITAJIET JEW KORPI MSEMMIJA FL-ARTIKOLU 2d
                              Ministeru għad-Difiża tal-Belarussja
                              140 Repair Plant JSC
                              558 Aircraft Repair Plant JSC
                              2566 Radioelectronic Armament Repair Plant JSC
                              AGAT - Control Systems - Managing Company of Geoinformation Control Systems Holding JSC
                              AGAT - Electromechanical Plant OJSC
                              AGAT - SYSTEM
                              ATE - Engineering LLC
                              BelOMO Holding
                              Belspetsvneshtechnika SFTUE
                              Beltechexport CJSC
                              BSVT-New Technologies
                              Id-Dipartiment għall-Affarijiet Interni tal-Kumitat Eżekuttiv tar-Reġjun ta' Gomel
                              Truppi Interni tal-Ministeru għall-Affarijiet Interni tar-Repubblika tal-Belarussja
                              KGB Alpha
                              Kidma Tech OJSC
                              Minotor-Service
                              Minsk Wheeled Tractor Plant
                              Oboronnye Initsiativy LLC
                              OJS KB Radar Managing Company
                              Peleng JSC
                              L-Awtorità tal-Istat għall-Industrija Militari tar-Repubblika tal-Belarussja
                              Il-Kumitat għas-Sigurtà tal-Istat tar-Repubblika tal-Belarussja
                              Transaviaexport Airlines JSC
                              Volatavto OJSC;
                           
                        ”
                  
                        (2)
                     
                     
                        L-Anness V għad-Deċiżjoni 2012/642/PESK huwa sostitwit b'dan li ġej:
                        
                           
                              “ANNESS V
                              LISTA TA' PERSUNI ĠURIDIĊI, ENTITAJIET JEW KORPI MSEMMIJA FL-ARTIKOLU 2Y
                              
                                          Isem il-persuna ġuridika, entità jew korp
                                       
                                       
                                          Data tal-applikazzjoni
                                       
                                    
                                          Belagroprombank
                                       
                                       
                                          20 ta’ Marzu 2022
                                       
                                    
                                          Bank Dabrabyt
                                       
                                       
                                          20 ta’ Marzu 2022
                                       
                                    
                                          Development Bank of the Republic of Belarus (Bank għall-Iżvilupp tar-Repubblika tal-Belarussja)
                                       
                                       
                                          20 ta’ Marzu 2022
                                       
                                    
                                          Belinvestbank (Bank Belarussu għall-Iżvilupp u r-Rikostruzzjoni)
                                       
                                       
                                          l-14 ta’ Ġunju 2022
                                       
                                    
                        ”